Source: https://www.emta.ee/et/ariklient/tulud-kulud-kaive-kasum/tootuskindlustusmakse
Timestamp: 2019-03-26 20:51:57+00:00
Document Index: 5108686

Matched Legal Cases: ['§ 3', '§ 3', '§ 3', '§ 40', '§ 40', '§ 42', '§ 42', '§ 42', '§ 35']

Töötuskindlustusmakse | Maksu- ja Tolliamet
Avaleht Äriklient Tulu, kulu, käive, kasum Töötuskindlustusmakse
Töötuskindlustusmakse on töötuskindlustuse sihtotstarbeliseks rahastamiseks töötuskindlustuse seadusega kehtestatud sundkindlustuse makse.
Töötuskindlustuse seaduse (edaspidi TKindlS) jõustumisega 1. jaanuarist 2002. aastal käivitati sissemaksetest finantseeritav töötuskindlustushüvitiste süsteem. Töötuskindlustuse finantseerimiseks kehtestati sundkindlustuse makse – töötuskindlustusmakse (edaspidi makse).
Töötuskindlustusmaksele rakendatakse maksukorralduse seaduses maksu kohta sätestatut.
Maksu- ja Tolliamet kontrollib makse tasumise õigsust, määrab vajaduse korral tasumisele või tagastamisele kuuluva makse summa, nõuab selle sisse maksukorralduse seaduses sätestatud korras ning rakendab seadusega lubatud sunnivahendeid, et sundida rikkuja kohustuse täitmisele. Makse kogumise efektiivsuse tagamiseks tegeleb makse haldamisega Maksu- ja Tolliamet. Maksu- ja Tolliametil on maksete kogumisel ja sanktsioonide rakendamisel maksukorralduse seaduses sätestatud maksuhalduri õigused ja kohustused. Makse maksmise kohustuse rikkumise korral kohaldatakse tööandja kui makse maksja ja makse kinnipidaja suhtes maksukorralduse seaduses sätestatud vastutust.
Makse maksja
Vastavalt TKindlS §-le 4 maksavad töötuskindlustusmakset:
kindlustatu (antud mõiste hõlmab töötajat, avalikku teenistujat ja töövõtjat);
tööandja ja riik või kohalik omavalitsus tööandjana (edaspidi tööandja).
Kindlustatu on TKindlS § 3 lg 1 kohaselt:
võlaõigusliku lepingu alusel teenust osutav füüsiline isik
riiklik lepitaja, valla- või linnavalitsuse liige, osavalla- või linnaosavanem
pikkajalisse välislähetusse saadetud ametnikuga kaasasolev mittetöötav abikaasa ja Eesti Vabariigi välisesinduses töötava teenistujaga kaasasolev mittetöötav abikaasa
Töötuskindlustuse subjektide (kindlustatute) ringi ei kuulu (TKindlS § 3 lg 2):
notar, kohtutäitur või muu avalik-õiguslikku ametit pidav sõltumatu isik, samuti vabakutseline loovisik loovisikute ja loomeliitude seaduse § 3 tähenduses, keda käsitatakse maksustamise alal füüsilisest isikust ettevõtjana
juriidilise isiku juhtimis- või kontrollorgani liige, kellele ei laiene töölepingu seadus
Vabariigi President, Riigikogu liige, Vabariigi Valitsuse liige, riigikontrolör, õiguskantsler, kohtunik ja kohaliku omavalitsuse üksuse volikogu liige
riikliku pensionikindlustuse seaduse §-s 7 sätestatud vanaduspensioniikka jõudnud isik
isik, kellele on määratud riikliku pensionikindlustuse seaduse §-s 9 sätestatud ennetähtaegne vanaduspension
Tööandja on TKindlSi tähenduses isik, kes teeb kindlustatule töötuskindlustusmaksega maksustatavaid väljamakseid, sh:
residendist juriidiline isik
riigi ja kohaliku omavalitsusüksuse asutus
füüsilisest isikust tööandja
Eestis püsivat tegevuskohta omav või Eestis tööandjana tegutsev mitteresident
Makse objekt
Töötuskindlustusmakset makstakse (TKindlS § 40 lg 1):
kindlustatule makstud töötasult ja muudelt tasudelt kindlustatule ja tööandjale kehtestatud töötuskindlustusmakse määras
vanaduspensionieas isikule või isikule, kellele on määratud ennetähtaegne vanaduspension, makstud töötasult ja muudelt tasudelt tööandjale kehtestatud töötuskindlustuse määras (kindlustatule kehtestatud töötuskindlustusmakse määras makset kinni ei peeta)
Eesti Vabariigi välisesinduses töötava teenistuja kaasasolevale abikaasale makstud abikaasatasult
sotsiaalmaksuseaduse §-s 3 nimetatud summadelt
kindlustatule töölepingu ülesütlemisel või teenistusest vabastamisel seadusega ettenähtud hüvitiselt, mida maksab tööandja
kindlustatule töölepingu ebaseaduslikul ülesütlemisel või teenistussuhte ebaseaduslikul lõpetamisel seadusega ettenähtud hüvitiselt või viiviselt
kindlustatule lõpparve kinnipidamisel seadusega ettenähtud palgalt
Juriidilise isiku juhtimis- või kontrollorgani liige, kellele ei laiene Eesti Vabariigi töölepingu seadus (s.o juhatuse või nõukogu liige, likvideerija, pankrotihaldur jms) võib samas juriidilises isikus töötada ka töölepingu alusel, kui tehtav töö ei kujuta endast juriidilise isiku juhtimis- või kontrollorgani kohustuste täitmist. Sellisel juhul maksustatakse palk ja muud tasud, mis makstakse sellele isikule töölepingu alusel, töötuskindlustusmaksega TKindlS § 40 lg 1 p1 alusel. See tähendab, et isikut käsitletakse kindlustatuna kui töölepingu alusel tasu saavat töötajat.
Makse arvestamine, tasumine ja deklareerimine
Makse kogumine toimub paralleelselt kinnipeetud tulumaksu ja isikustatud sotsiaalmaksu kogumisega ja deklareeritakse ühisel deklaratsioonil TSD.
Kindlustatu makse kinnipidamisel ja tööandja makse arvestamisel kasutatakse kassapõhist arvestusprintsiipi, mis kehtib ka tulumaksu kinnipidamisel ja sotsiaalmaksu arvestamisel. See tähendab, et makset arvestatakse ja peetakse kinni kalendrikuus tehtud väljamaksetelt, olenemata sellest millise kuu eest tasu on arvestatud. (TKindlS § 42)
(TKindlS § 42 lg 1)
Tööandja peab:
1) arvestama ja pidama kindlustatule makstud tasudelt kinni kindlustatule kehtestatud maksemääraga.
Kindlustatu töötuskindlustusmaksete arvestamise ja kinnipidamise kohustus lõpeb kindlustatu vanaduspensioniikka jõudmise või ennetähtaegse vanaduspensioni määramise kuu viimasel kuupäeval.
Tööandja ei pea töötuskindlustusmakset kinni pidama väljamaksetelt, mida ta teeb vanaduspensionieas isikutele ja isikutele, kellele on määratud ennetähtaegne pension
2) arvestama töötuskindlustusmakse tööandjale kehtestatud maksemääraga.
3) kandma väljamaksetelt arvestatud tööandja makse ja kinnipeetud kindlustatu makse üle Maksu- ja Tolliameti pangakontole hiljemalt väljamakse tegemise kuule järgneva kuu 10. kuupäevaks ning esitama samaks kuupäevaks Maksu- ja Tolliametile deklaratsiooni TSD.
4) andma kindlustatu nõudmisel talle tõendi väljamaksetelt kinni peetud töötuskindlustusmaksete kohta kalendriaastale järgneva aasta 1. veebruariks või kindlustatuga töösuhte lõppemisel koos lõpparvega.
5) andma kindlustatu nõudmisel talle töösuhte lõpetamisel tõendi viimasel 3 töötatud kalendrikuul makstud tasude liikide, suuruste ja tasudelt kinni peetud töötuskindlustusmakse kohta kalendrikuude kaupa. Tõendi vorm on kehtestatud sotsiaalministri 30.06.2009 määrusega nr 59 töötuskindlustuse seaduse § 42 lg 2¹ alusel. Antud vormi esitab kindlustatu vajadusel Töötukassale töötuskindlustushüvitise taotlemisel ning seda ei kasutata füüsilise isiku tuludeklaratsiooni täitmisel.
Töölepingu ülesütlemisega (sh ebaseadusliku ülesütlemisega) seotud hüvitised, mis ei ole seaduse alusel tööandjale kohustuslikud, st need, mis ei ole seadustega ette nähtud ja on makstud tööandja initsiatiivil või poolte kokkuleppel, kuuluvad maksustamisele töötuskindlustusmaksega ja deklareerimisele palgatuluna.
Maksu- ja Tolliamet kannab laekunud töötuskindlustusmaksed üle Eesti Töötukassa arvele 15 tööpäeva jooksul nende laekumisest Maksu- ja Tolliameti pangakontole. Samuti annab Maksu- ja Tolliamet Töötukassale andmeid kindlustatu ja tööandja makstud töötuskindlustusmaksete kohta (TKindlS § 35). Töötukassa määrab ja maksab töötuskindlustushüvitisi alates 01.01.2003. a.
SISSEMAKSETE JA VÄLJAMAKSETE MAKSUSTAMINE
Tööandja töötuskindlustusmakse on ettevõtlusega seotud kulu (avaliku sektori asutuse puhul osa asutuse ülalpidamiskuludest) ning ei kuulu maksustamisele tulu- ega sotsiaalmaksuga, kuna tegemist on seadusest tuleneva kohustusega.
Kindlustatu töötuskindlustusmakse on tema tasu osaks, millelt tööandja tasub sotsiaalmaksu. Samas vähendab töötaja makse tema tulumaksuga maksustatavat tulu
Töötuskindlustuse seaduse alusel saadud hüvitised on töötu tulu- ja sotsiaalmaksuga maksustatav tulu, seejuures rakendab isiku avalduse alusel väljamakse tegija (Töötukassa) hüvitiselt tulumaksu kinnipidamisel tulumaksuvaba miinimumi ning maksab sotsiaalmaksu.
Vabariigi Valitsuse 21.09.2017 määrus nr 141 "Töötuskindlustusmakse määrad aastatel 2018–2021 https://www.riigiteataja.ee/akt/126092017005" (RT I, 26.09.2017, 5)
Vabariigi Valitsuse 11.09.2015 määrus nr 92 "Töötuskindlustusmakse määrad aastatel 2016–2019" (RT I, 22.09.2015, 1)
Vabariigi Valitsuse 26.09.2014 määrus nr 151 „Töötuskindlustusmakse määrad aastatel 2015–2018" (RT I, 28.09.2014, 2)
Vabariigi Valitsuse 28.11.2013 määrus nr 167 „Töötuskindlustusmakse määrad 2014. aastal" (RT I, 03.12.2013, 5)
Vabariigi Valitsuse 25.09.2012 määrus nr 76 „Töötuskindlustusmakse määrad 2013. aastal” (RT I, 28.09.2012, 9)
Vabariigi Valitsuse 1. detsembri 2011. aasta määrus nr 145 „Töötuskindlustusmakse määrad 2012. aastal"
Vabariigi Valitsuse 4. novembri 2010. a määrus nr 157 „Töötuskindlustusmakse määrad 2011. aastal"
Vabariigi Valitsuse 19. novembri 2009. a määrus nr 175 „Töötuskindlustusmakse määrad 2010. aastal"
Vabariigi Valitsuse 2. juuli 2009. a määrus nr 116 „Töötuskindlustusmakse määrad 2009. aastal"
Vabariigi Valitsuse 30. aprilli 2009. a määrus nr 71 „Töötuskindlustusmakse määrad 2009. aastal"
Vabariigi Valitsuse 27. novembri 2008. a määrus nr 160 „Töötuskindlustusmakse määrad 2009. aastal"
Vabariigi Valitsuse 29.11.2007. a määrus nr 238 „Töötuskindlustusmakse määrad 2008. aastal"
Vabariigi Valitsuse 24.11.2006. a määrus nr 241 „Töötuskindlustusmakse määrad 2007. aastal"
Vabariigi Valitsuse 24.11.2005. a määrus nr 285 „Töötuskindlustusmakse määrad 2006. aastal"
Vabariigi Valitsuse sotsiaalministri 30. juuni 2009. a määrus nr 59 „Vormi „Tööandja tõend kindlustatule" kehtestamine"